Forslag til Rådets forordning om femte ændring af forordning (EØF) nr. 1866/86 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund (95/C 91/05) KOM(95) 70 endelig udg. - 95/0068(CNS)

(Forelagt af Kommissionen den 22. marts 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I henhold til artikel 2 og 4 i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), skal Rådet på grundlag af foreliggende videnskabelig rådgivning vedtage de bevaringsforanstaltninger, der er nødvendige for at sikre en rationel og ansvarlig udnyttelse af de levende marine akvatiske ressourcer på et bæredygtigt grundlag; Rådet kan med henblik herpå fastsætte tekniske foranstaltninger for fiskeredskaber og disses anvendelsesmåde;

det er nødvendigt at fastlægge principper og visse retningslinjer for fastsættelse af disse tekniske foranstaltninger på fællesskabsplan, således at de enkelte medlemsstater kan sikre forvaltningen af de fiskeriaktiviteter, der udøves i de farvande, som henhører under deres jurisdiktion eller højhedsområde;

ved Rådets forordning (EØF) nr. 1866/86 (2), senest ændret ved forordning (EØF) nr. 2156/91 (3), fastsættes tekniske foranstaltninger til bevarelse af fiskeressourcerne i Østersøen, Bælterne og Øresund;

Den Internationale Østersø-Fiskerikommission, der blev nedsat ved Gdansk-konventionen, i det følgende benævnt »Østersø-Kommissionen«, fastsætter de regler, der gælder for fiskeri i Østersøen;

ved brev af 20. september 1993 og af 20. september 1994 meddelte Østersø-Kommissionen de kontraherende stater en række rekommandationer, vedtaget på henholdsvis dens nittende samling og dens tyvende samling, som bl.a. tager sigte på at ændre tekniske foranstaltninger;

det følger af nævnte konvention, at Fællesskabet skal sætte disse rekommandationer i kraft i Østersøen, Bælterne og Øresund med forbehold af indsigelser, der måtte blive fremsat efter proceduren i konventionens artikel XI; der er ikke grundlag for at fremsætte sådanne indsigelser -

UDSTEDT FØLGENDE FORORDNING:

Artikel 1

I forordning (EØF) nr. 1866/86 foretages følgende ændringer:

1) I artikel 2, indsættes som stk. 1a:

»1a. Fiskeri efter torsk er forbudt i Østersøen, Bælterne og Øresund fra den 1. juni til den 31. august 1995.«

2) Artikel 3, stk. 4, affattes således:

»4. Uanset bestemmelserne i stk. 3 er det tilladt om bord at beholde torsk, der ikke opfylder de foreskrevne mindstemål, i en mængde på op til 5 vægtprocent af de ombordværende torskefangster.« 3) I artikel 3 indsættes følgende stk. 5:

»5. Ved fiskeri efter sild og brisling må bifangstprocenten for torsk ikke overstige 10 vægtprocent af fangsterne. Ud af denne bifangstprocent for torsk må højst 5 % torks, der ikke opfylder de foreskrevne mindstemål, beholdes om bord.«

4) Artikel 6, stk. 1, affattes således:

»1. Ved kontrol af redskaber måles maskerne med flade maskemålere, der er 2 mm tykke og er fremstillet af et holdbart og formfast materiale. De skal være udformet enten med et antal parallelle sider, som er forbundet med skrå sider med en tilspidsning på 1:8 cm på begge sider, eller udelukkende med skrå sider med en tilspidsning, der svarer til den ovenfor beskrevne. På maskemålerens overside afmærkes bredden i mm på det eventuelle parallelsidede afsnit og på de skrå afsnit. I sidstnævnte tilfælde afmærkes bredde for hvert interval på 1 mm, og breddens størrelse angives med regelmæssige mellemrum.«

5) I artikel 8 indsættes følgende stk. 3:

»3. Uanset stk. 1 er, i torskefiskeriet, de eneste redskaber, som må medføres om bord, redskaber, som er tilladt til fiskeri efter denne art, eller redskaber med en maskestørrelse, der overstiger de i bilag IV fastsatte maskestørrelser. Hvis der om bord på fartøjet befinder sig redskaber, der ikke er tilladt til fiskeri efter torsk, er landing af torsk forbudt.«

6) I bilag I ændres »Den tyske demokratiske Republik« i alle tilfælde til »Forbundsrepublikken Tyskland«.

7) Bilag III affattes som angivet i bilag I til nærværende forordning.

8) Bilag IV affattes som angivet i bilag II til nærværende forordning.

9) Der indsættes et bilag V affattet som angivet i bilag III til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 389 af 31. 12. 1992, s. 1.

(2) EFT nr. L 162 af 18. 6. 1986, s. 1.

(3) EFT nr. L 201 af 24. 7. 1991, s. 1.

BILAG I

»BILAG III

MINDSTEMÅL OMHANDLET I ARTIKEL 3, STK. 3

>TABELPOSITION>

«.

BILAG II

»BILAG IV

MINDSTE MASKESTØRRELSE OMHANDLET I ARTIKEL 5

>TABELPOSITION>

>TABELPOSITION>

«

BILAG III

»BILAG V

SÆRLIGE SELEKTIVITETSBESTEMMELSER

For at sikre selektiviteten i trawl, snurrevod og lignende redskaber med en specifik maskestørrelse og opført i bilag IV, er det tilladt at anvende følgende to sorteringsvinduemodeller:

Sorteringsvindue (model 1)

I torskefiskeriet monteres to sorteringsvinduer med plastbelagte, fuldt åbne diamantmasker i fangstposen på trawl og snurrevod. Den indvendige maskestørrelse skal mindst være på 108 mm. Sorteringsvinduerne skal monteres ved hjælp af et separat netstykke (mellem de almindelige diamantmasker og sorteringsvinduets masker). Maskestørrelsen i det separate netstykke skal være lig stolpelængden i sorteringsvinduets net ganget med kvadratroden af 2.

Der skal monteres et sorteringsvindue i hver side af fangstposen, og afstanden fra fangstposens bageste ende til vinduerne skal være 40 til 50 cm. Vinduets længde skal være 80 % af fangstposens samlede længde, og vinduets højde skal være 50 %. Vinduerne skal være monteret på en måde, som sikrer en åbning mellem vinduernes øverste og nederste søm på 15 til 20 cm.

Sorteringsvindue (model 2)

Identifikation

Vinduerne skal være rektangulære netstykker, som monteres i fangstposen. Der skal være to vinduer i fangstposen.

Vinduernes størrelse

Hvert vindue skal have en bredde på mindst 45 cm i hele sin længde. Hvert vindue skal have en længde på mindst 3,5 m målt langs kanterne (figur 1 i diagram 2).

Nettet i vinduerne

Maskerne i vinduerne skal have en mindstemaskestørrelse på 105 mm. Det skal være kvadratmasker, dvs. at alle fire sider i vinduet skæres stolperet (figur 2 i diagram 2). Nettet skal monteres sådan, at stolperne er parallelle med og vinkelret på fangstposens længderetning (figur 2). Vinduerne skal have en bredde på otte åbne kvadratmasker. Længden skal ligge mellem 57 og 62 kvadratmasker (figur 2 i diagram 2).

Vinduernes placering

Fangstposen skal deles i et over- og et underpanel med sømliner i styrbord og bagbord side (figur 1 i diagram 2). De to vinduer skal placeres i underpanelet i direkte forbindelse med og lige under sømlinerne (figur 1 i diagram 2). Vinduernes bageste ende skal være mindst 2 meter og højst 2,5 meter fra bindestrikken.

Den forreste ende af vinduet skal fastgøres til otte masker af fangstposens normale diamantmaskede net. En af siderne skal fastgøres til sømlinen eller umiddelbart ved siden af sømlinen. Den anden side skal fastgøres til de normale diamantmasker i fangstposens underpanel og skal følge en række masker, som er skåret maskeret (figur 3).

Maskestørrelse i hele fangstposen

I alle fangstposens dele skal der være en mindstemaskestørrelse på 105 mm.

>START GRAFIK>

>SLUT GRAFIK>